Zim-weermag onttrek ná staatsgreepEmmerson Mnangagwa kort nadat hy tydens ŉ seremonie in Harare, Zimbabwe as die nuwe president van dié Afrika-land ingesweer is (24 November 2017) Foto: AP Photo/Ben Curtis Zimbabwe se weermag het Maandag operasie “Restore Legacy” beëindig wat tot ŉ suksesvolle staatsgreep gelei het en Robert Mugabe verlede maand as president ontsetel het. Soldate sal nie meer padblokkades op snelweë en by die lughawe beman nie en sal na hul barakke terugkeer, het weermagbevelvoerder Phillip Valerio Sibanda aan verslaggewers in Harare gesê. Die weermag gee nou alle polisiëringspligte oor aan die nasionale polisiemag, het Sibanda verduidelik. Die weermag het laat in November begin om mag oor te gee aan die polisie nadat die land na “normaal” teruggekeer het toe pres. Emmerson Mnanagagwa ingesweer is, wat Mugabe vervang het ná sy bewind van 37 jaar. Die weermag het op 15 November beheer oorgeneem van die land.